Saudiya taraqqiyot jamgʻarmasi va Oʻzbekiston Respublikasi Tiklanish va taraqqiyot jamgʻarmasi ishtirokidagi “Qarshi nasos stansiyalari kaskadini kapital-qayta tiklash (III faza)” loyihasini amalga oshirishga doir qoʻshimcha chora-tadbirlar toʻgʻrisida
(resolution, 2023-11-30)

Suv xoʻjaligi obyektlarini modernizatsiya qilish va suv resurslarini samarali boshqarish, elektr energiyasi sarfini maqbullashtirish, shuningdek, “Qarshi nasos stansiyalari kaskadini kapital-qayta tiklash (III faza)” loyihasi samaradorligini yanada oshirish orqali Qashqadaryo viloyatining sugʻoriladigan yerlarini suv bilan kafolatli taʼminlash maqsadida: 1. “Qarshi nasos stansiyalari kaskadini kapital-qayta tiklash (III faza)” loyihasi (kelgusi oʻrinlarda — Loyiha) doirasida qiymati 70,7 mln AQSh dollariga teng boʻlgan ishlar amalga oshirilayotganligi hamda oʻtkazilgan tender natijalariga koʻra 34,6 mln AQSh dollari, shundan Saudiya taraqqiyot jamgʻarmasining 19,82 mln AQSh dollari miqdoridagi qarz mablagʻlari hamda Tiklanish va taraqqiyot jamgʻarmasining 14,78 mln AQSh dollari miqdoridagi kreditlari iqtisod qilinganligi maʼlumot uchun qabul qilinsin. 2. Suv xoʻjaligi vazirligi, Investitsiyalar, sanoat va savdo vazirligi, Iqtisodiyot va moliya vazirligi hamda Qashqadaryo viloyati hokimligining Loyiha doirasida iqtisod qilingan 34,6 mln AQSh dollari mablagʻlari hisobidan qoʻshimcha 9 ta nasos agregatlarini modernizatsiya qilish, turli rusumdagi 7 ta maxsus texnikalarni hamda 4 ta zemsnaryadlarni xarid qilish toʻgʻrisidagi taklifi maʼqullansin. 3. Suv xoʻjaligi vazirligi (Sh. Xamrayev) 2024-yil 1-aprelga qadar Loyihaning texnik-iqtisodiy asoslariga oʻzgartirishlar kiritish toʻgʻrisidagi tegishli qaror loyihasini Vazirlar Mahkamasiga kiritsin. 4. Suv xoʻjaligi vazirligi (Sh. Xamrayev) Iqtisodiyot va moliya vazirligi (I. Norqulov), Qurilish va uy-joy kommunal xoʻjaligi vazirligi (B. Zakirov) hamda Qashqadaryo viloyati hokimligi (M. Azimov) bilan birgalikda: nasos stansiyalari orqali chiqarilayotgan suv erga singib ketishining oldini olish va elektr energiyasi resurslaridan samarali foydalanish maqsadida nasos stansiyalariga biriktirilgan kanallarning texnik nosoz qismlarini betonlashtirish; Qashqadaryo viloyatida pilot loyihasi sifatida Qamashi va Koson tumanlaridagi nasos stansiyalariga biriktirilgan MK-2, Zafarobod va Qoʻngʻirtogʻ kanallarining 26 km qismini betonlashtirish uchun Oʻzbekiston Respublikasining ijtimoiy va ishlab chiqarish infratuzilmasini rivojlantirish dasturi doirasida 2024-yilda loyiha-smeta hujjatlarini ishlab chiqish va 2025-yildan boshlab qurilish ishlarini amalga oshirish choralarini koʻrsin. 5. Tashqi ishlar vazirligi (B. Saidov) Loyihani amalga oshirishda ishtirok etadigan xorijiy va mahalliy mutaxassislarning Turkmanistonga kirish vizalarini rasmiylashtirish boʻyicha Suv xoʻjaligi vazirligining murojaati Turkmaniston tarafiga belgilangan tartibda yetkazilishida koʻmaklashsin. 6. Oʻzbekiston Respublikasi Prezidentining ayrim hujjatlariga ilovaga muvofiq oʻzgartirishlar kiritilsin. 7. Mazkur qarorning ijrosini samarali tashkil qilishga masʼul va shaxsiy javobgar etib suv xoʻjaligi vaziri Sh.R. Xamrayev belgilansin. Qaror ijrosi uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vazirining oʻrinbosari J.A. Xodjayev zimmasiga yuklansin. 1. Oʻzbekiston Respublikasi Prezidentining 2017-yil 19-maydagi “Qarshi nasos stansiyalari kaskadini kapital-qayta tiklash (III faza)” loyihasini amalga oshirishda birinchi navbatdagi chora-tadbirlar toʻgʻrisida”gi PQ-2977-son qarori 1-bandining “v” kichik bandidagi “2023” raqami “2025” raqami bilan almashtirilsin. 2. Oʻzbekiston Respublikasi Prezidentining 2019-yil 9-fevraldagi “Qarshi nasos stansiyalari kaskadini kapital-qayta tiklash (III faza)” loyihasini amalga oshirishga oid qoʻshimcha chora-tadbirlar toʻgʻrisida”gi PQ-4170-son qarorida: 2-bandning birinchi xatboshisidagi “Oʻzbekiston Respublikasi Suv xoʻjaligi vazirligi huzuridagi Suv xoʻjaligi sohasidagi loyihalarni amalga oshirish agentligi” va “Moliya vazirligi” soʻzlari tegishincha “Oʻzbekiston Respublikasi Suv xoʻjaligi vazirligi huzuridagi Suv xoʻjaligida xorijiy investitsiya loyihalarini amalga oshirish markazi” va “Iqtisodiyot va moliya vazirligi” soʻzlari bilan almashtirilsin; 3-bandning birinchi xatboshisidagi “Moliya vazirligiga” soʻzlari “Iqtisodiyot va moliya vazirligiga” soʻzlari bilan almashtirilsin.